Настасся Сяргееўна Роўда

**Настасся Сяргееўна Роўда** (нар. 26 красавіка 1995, Маладзечна) — беларуская журналістка, дырэктарка выдання «Наша Ніва», вядоўца ютуб-канала гутарак «ТОК | TALK».

## Біяграфія 
Нарадзілася 26 красавіка 1995 года ў Маладзечне. Маці — інжынер, бацька — токар. Мае старэйшага брата.

Скончыла ў 2012 годзе гімназію-каледж мастацтваў у Маладзечне. Вучылася ў класе з музычным ухілам, займалася вакалам і ігрой на цымбалах. У школьныя гады прадстаўляла гімназію ў музычных конкурсах, пісала навуковыя працы па літаратуры, выступала на спаборніцтвах па лёгкай атлетыцы асвятляла планы ўладаў пабудаваць жылыя дамы на гарадскім стадыёне ў Валожыне, дзе ў часы Другой сусветнай вайны фашысты расстралялі 200 яўрэяў. Газета пісала пра пікет, які зладзіў грамадскі актывіст, знайшла і апублікавала архіўныя дакументы, якія сведчылі пра масавыя расстрэлы ў гэтым месцы. Настасся Роўда знайшла і сустрэлася з яшчэ жывымі сведкамі тых падзей. Краязнаўца з Валожына Георгій Каржанеўскі, які звярнуўся ў рэдакцыю з просьбай узняць гэтую тэму, памёр незадоўга да ініцыяваных з дапамогай газеты раскопак на стадыёне ў Валожыне. Вынікі раскопак пацвердзілі дадзеныя, сабраныя Каржанеўскім і журналістамі «Рэгіянальнай газеты». Рэшткі эксгумаваных ахвяр перапахавалі, а ад будаўніцтва дамоў на стадыёне адмовіліся. На месцы трагедыі гараджане заклалі мемарыяльную алею. За гэты матэрыял Настасся Роўда ўпершыню стала лаўрэаткай конкурсу «Вольнае слова».

Была датычная і да іншых рэзанансных матэрыялаў выдання. Асвятляла пратэсты супраць будоўлі буйных свінакомплексаў на Маладзечаншчыне. Адзін планавалася пабудаваць каля вёскі Соўлава, другі — каля вёскі Мойсічы, у трох кіламетрах ад Маладзечна. «Рэгіянальная газета» пісала пра збор подпісаў грамадзян пад пратэстам супраць будаўніцтва гэтых аб’ектаў. У газеце цягам некалькіх месяцаў выходзілі артыкулы, рэпартажы і аналітычныя матэрыялы, прысвечаныя гэтай праблеме. Сустракалася з жыхарамі Валожыншчыны, якія жывуць побач з такім самым, ужо пабудаваным, свінакомплексам. Гутарыла з эколагам і інжынерам-геолагам пра небяспеку будаўніцтва комплексу.

### Мова Нанова 
У 2014—2016 гадах вяла бясплатныя курсы беларускай мовы «Мова Нанова» ў Маладзечне. У межах курсаў у Маладзечне выступалі музыкі Зміцер Вайцюшкевіч, Сяргей Башлыкевіч, Мікіта Найдзёнаў, гурты Relikt і :B: N:, паэт Андрэй Хадановіч, гісторык Уладзімір Арлоў, малодшы сын Якуба Коласа Міхась Міцкевіч, а таксама ўнучка Коласа Вера Данілаўна Міцкевіч і многія іншыя.

### Наша Ніва 
У ліпені 2016 года Настасся Роўда перайшла працаваць у незалежнае выданне «Наша Ніва» на пазіцыю рэдактара-рэпарцёра. Ад мая 2018-га — кіраўніца аддзела рэкламы і маркетынгу, з мая 2021 года — дырэктарка выдання.

## Узнагароды 
У 2015 годзе Асацыяцыя выдаўцоў рэгіянальнай прэсы «Аб’яднаныя масмедыі» прызнала «Рэгіянальную газету» найлепшай сярод рэгіянальных СМІ Беларусі. Адначасова Настасся Роўда была адзначаная сярод пераможцаў у асобных намінацыях «Культура, гісторыя, краязнаўства», «Найлепшы матэрыял на праваабарончую тэматыку», «Найлепшы відэаматэрыял на сайце газеты».

У 2015 годзе ўпершыню стала лаўрэаткай конкурсу «Вольнае слова» ад БАЖ, атрымаўшы трэцяе месца ў намінацыі «Дэбют» за матэрыял «Расстрэл яўрэяў у Валожыне. Гавораць сведкі». Некалькі разоў станавілася лаўрэаткай «Вольнага слова» за час працы над праектам «ТОК | TALK». У 2020 годзе было прысуджанае трэцяе месца ў намінацыі «Інфармацыйныя жанры» за інтэрв’ю з архібіскупам Тадэвушам Кандрусевічам. У 2024 годзе стала пераможцай у намінацыі «Відэа» за інтэрв’ю з мастаком і дызайнерам Уладзімірам Цэслерам.

## Крыніцы 
## Спасылкі 
Катэгорыя:Журналісты Беларусі
Катэгорыя:Супрацоўнікі «Рэгіянальнай газеты»